钦定古今图书集成/明伦汇编/人事典/第081卷 > 书经 > 《洪范》
## 钦定古今图书集成/明伦汇编/人事典/第081卷 > 书经 > 《洪范》

曰休征：曰肃，时雨若；曰乂，时旸若；曰哲，时燠若；曰谋，
时寒若；曰圣，时风若；曰咎征：曰狂，恒雨若；曰僭，恒旸
若；曰豫，恒燠若；曰急，恒寒若；曰蒙，恒风若。

〈注〉在天为五行，在人为五事，五事修则休征各以类应之，五事失则咎征各以类应之，自然之理也。然必曰“某事得则某休征应，某事失则某咎征应”，则亦胶固不通，而不足与语造化之妙矣。天人之际，未易言也。失得之机，应感之微，非知道者，孰能识之哉！〈大全〉朱子曰：“人主之行事，与天地相为流通，故行有善恶，则气各以类而应，然感应之理，非谓行此一事，即有此一应，统而言之，一德修则凡德必修，一气和则凡气必和，固不必曰肃自致雨无与于旸，乂自致旸无与于雨，但德修而气必和矣。分而言之，则德各有方，气各有象，肃者雨之类乂

者，《旸》之类，求其所以然之故，固各有所当也。